《赋玩珠岩》
宋代·任续

山林自空闃，游人事幽讨。
岫{左山右晃}与云关。来迹可堪扫。
艮维矗孤峰，玉簪倚天杪。
桂水琉璃碧，洄洑下萦绕。
谽谺岩穴深，虬龙双夭矫。
坤倪露幽秘，造化殚奇巧。
胜概畜眼无，何方觅蓬岛。
悠悠世俗情，是非苦胶扰。
水中蟹何罪，徒劳愠心悄。
人厄困无妄，砾石埋深窈。
风月几年恨，山光惨萝茑。
星郎太岳孙，长城隐南表。
戎旃整且暇，高情恣登眺。
郊坰拥小队，一见颜色愀。
旧观俄顷复，洞户天重晓。
伤心日月乃，人世几番老。
山川不相似，岁久依然好。
吕岩标强名，往事人能道。
孟公谩惊座，子夏冠非小。
桃符录余庆，邲战城濮兆。
冥数今乃验，常情定谁考。
哦诗纪贞石，聊侑芳尊醥。

作者简介：（一一一四～一一七○），字似之，潼川郪县（今四川三台）人。高宗绍兴七年（一一三七），以父荫为雒县、永川县尉。二十一年第进士，调沣州、开州教授。孝宗隆兴元年（一一六三），迁夔州路转运司主管文字。乾道二年（一一六六），知恭州。六年，卒，年五十七。著有《仙云集》二十卷、《任氏春秋》十五卷等，已佚。事见《周文忠公集》卷三四《恭州太守任君续墓志铭》。今录诗二首。